Curriebeker-enkelronde nie die ware Jakob | Maroela Media
Die verkorte Curriebekerreeks doen niks om die aansien en passie vir die eens trotse kompetisie te herstel nie.
Die SA Rugbyunie het Maandag, soos verwag, aangekondig dat die sewe spanne wat vir die Premierliga gekwalifiseer het, elk drie wedstryde tuis en drie weg sal speel. Dit word gevolg deur die twee halfeindstryde en die eindstryd.
Daar is glo nie genoeg weke om 'n dubbelronde te speel nie.
Ja, met al die ander kompetisies wat die éíntlike gans is wat die goue eiers in die Superreeks en die Rugbykampioenskap lê, is dit seker so.
Maar nee, niemand glo dat dit dalk aanstaande jaar anders sal wees en 'n dubbelronde gespeel sal word nie.
Waarom? Sal aanstaande jaar meer weke hê as vanjaar?
Die stelsel is ver van ideaal af. Die Westelike Provinsie, byvoorbeeld, speel weg teen die Goue Leeus, die Blou Bulle en die Pumas – drie taai kalante in 'n reeks waarin die Springbokke nie sal kan speel nie.
Daar is nie, soos in 'n dubbelronde, kans vir regmaak as jy sou gly nie.
'n Verdere nadeel van die stelsel is dat die steeds kwynende toeskouergetalle nie deur hierdie Curriebekerstelsel 'n hupstoot sal kry nie.
Die een ligstraaltjie is dat die spanne, met die uitsondering van die Vrystaat Cheetahs, nie oorvleueling met ander kompetisies sal hê nie. Verlede jaar het die Superreeks met die Curriebekerreeks oorvleuel terwyl toetse ook nog gespeel moes word.
Vanjaar sal daar, met enkele uitsonderings, op die plaaslike toetsnaweke van die Rugbykampioenskap geen Curriebekerwedstryde wees nie.
Die Vrystaat Cheetahs sal egter in hul laaste vier wedstryde met letterlik 'n B-span moet speel – 'n groot uitdaging vir die Cheetahs wat pas 11 Pro14-spelers aan oorsese spanne afgestaan het.
Hul deelname aan die Pro14-reeks begin reeds weer op 1 September.
♦ Die Eerste Liga van die Curriebekerkompetisie skop op 24 Augustus af. Die agt spanne speel 'n dubbelronde teen mekaar met 'n halfeindstryd en die eindestryd wat op 19 Oktober gespeel word.
Die agt deelnemende spanne is die Griffons, Valke, Luiperds, Boland Kavaliers, SWD Arende, Grens Bulldogs, Welwitschias en die Oostelike Provinsie.